S-290/2013

Mál þetta, sem þingfest var 29. ágúst sl., og dómtekið þann 12. september sl., er höfðað með ákæru útgefinni af lögreglustjóranum á Selfossi, þann 29. maí 2013, á hendur I-kk-þgf Á-kk-þgf H-kk-þgf, kt. [...], til heimilis að Grettisgötu 67, Reykjavík.

„fyrir þjófnað, fíkniefna- og vopnalagabrot

með því að hafa að morgni sunnudagsins 27. janúar 2013 í þjófnaðarskyni farið inn í 4 bifreiðar í austurbæ Selfoss, þ.á.m. [sic] bifreiðar eru stóðu fyrir utan Stopp og Nettó við Austurveg á Selfossi, þar sem ákærði stal sólgleraugum, vasahníf, seðlaveski, vettlingum, lyfjum og farsímum, en ákærði hugðist reyna að fá hinum þjófstolnum [sic] munum skipt fyrir fíkniefni og fyrir að hafa umrætt sinn er lögregla handtók ákærða hafi í vörslu sinni 0,19 g af maríhúana og fjaðurhníf.

Teljast brot ákærða varða við 1. mgr. 244. gr. almennra hegningarlaga nr. 19, 1940 og 2. gr. sbr. 5. og 6. gr. laga um ávana- og fíkniefni nr. 65/1974 með síðari breytingum auk 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum og b. lið 2. mgr. 30. gr., sbr. 36 gr. vopnalaga nr. 16, 1998[.]

Þess er krafist að ákærði verði dæmdur til refsingar, til að sæta upptöku á framangreindum fíkniefnum (efnaskrá nr. 24366) samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, til að sæta upptöku á haldlögðum fjaðurhníf sbr. 1. mgr. 37. gr. vopnalaga nr. 16, 1998 og til greiðslu alls sakarkostnaðar.“

Ákærði mætti ekki við þingfestingu málsins, en mætti fyrir dóminn þann 12. september sl. ásamt S-kvk-þgf E-kvk-þgf K-kvk-þgf hdl., sem skipuð var verjandi ákærða að hans ósk. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Kom þá fram að ákærði hafi tekið á sínum málum og verið í meðferð eftir að brot hans var framið. Þá sé hann á [...] og á leið á [...] til frekari meðferðar. Lagði verjandi ákærða fram vottorð þessu til staðfestingar.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði átta sinnum áður sætt refsingu, þar af einu sinni fyrir brot gegn ákvæðum almennra hegningarlaga nr. 19/1940, sex sinnum fyrir brot gegn ákvæðum laga nr. 65/1974 um ávana- og fíkniefni og tvívegis fyrir brot gegn ákvæðum vopnalaga nr. 16/1998. Þá kemur þar fram að ákærði var þann 12. október 2011 dæmdur til að sæta fangelsi í 60 daga, m.a. vegna þjófnaðar, en refsing hans var bundinn skilorði til tveggja ára. Með broti því sem lýst er í ákæru hefur ákærði rofið skilorð síðastgreinds dóms og ber að dæma upp framangreinda refsingu og ákveða refsingu í einu lagi sbr. 60. gr. og 77. gr. almennra hegningarlaga nr. 19/1940.

Refsing ákærða er hæfilega ákveðin fangelsi í þrjá mánuði. Að virtum atvikum máls og að teknu tilliti til sakaferils ákærða, þykir rétt að fresta fullnustu refsingarinnar og hún falla niður að liðnum þremur árum haldi ákærði almennt skilorð 57. gr. almennra hegningarlaga nr. 19/1940.

Með vísan til 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001, eru gerð upptæk 0,19 g af maríhúana, sem lögregla lagði hald á við rannsókn málsins, sbr. efnaskrá lögreglu nr. 24366. Þá er og með vísan til 1. mgr. 37. gr. vopnalaga nr. 16/1998 gerður upptækur fjaðurhnífur, sem lögregla lagði hald á við rannsókn málsins.

Með vísan til 218. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem er þóknun skipaðs verjanda hans, sem er ákveðin 50.000 kr. að teknu tilliti til virðisaukaskatts.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærði, I-kk-nf Á-kk-nf H-kk-nf, skal sæta fangelsi í þrjá mánuði, en fresta skal fullnustu refsingarinnar og skal hún falla niður að liðnum þremur árum haldi ákærði almennt skilorð 57. gr. almennra hegningarlaga nr. 19/1940 .

Gerð eru upptæk 0,19 g af maríhúana, sbr. efnaskrá lögreglu nr. 24366, og fjaðurhnífur.

Ákærði greiði sakarkostnað, 50.000 kr., sem er þóknun skipaðs verjanda hans, S-kvk-ef E-kvk-ef K-kvk-ef hdl. að teknu tilliti til virðisaukaskatts.

S-kvk-nf I-kvk-nf.